b'\n_START_ARTICLE_\nJuutalaisten territorialismi\n_START_PARAGRAPH_\nTerritorialismi tai statismi oli juutalainen poliittinen liike riitt\xc3\xa4v\xc3\xa4n laajojen juutalaisalueiden muodostamiseksi. Liikkeen tavoitteena ei ollut v\xc3\xa4ltt\xc3\xa4m\xc3\xa4tt\xc3\xa4 oman itsen\xc3\xa4isen maan perustaminen.\n_START_SECTION_\nTerritorialismin kehittyminen\n_START_PARAGRAPH_\nEnnen vuotta 1905 jotkin sionistijohtajat suhtautuivat vakavasti ehdotuksiin juutalaisten kotimaista Palestiinan ulkopuolella. Theodor Herzlin kirja Der Judenstaat vaati juutalaisvaltion perustamista Palestiinaan tai Argentiinaan. Useat sosialistiset sionistiryhm\xc3\xa4t olivat sionisteja jyrkempi\xc3\xa4 vaatimuksissaan._NEWLINE_Vuonna 1891 paroni Maurice de Hirsch perusti juutalaisen siirtokuntayhdistyksen, jonka tavoitteena oli auttaa juutalaisten massamuuttoa Ven\xc3\xa4j\xc3\xa4lt\xc3\xa4 ja It\xc3\xa4-Euroopan valtioista tarjoamalla heille asuinpaikka yhdistyksen Pohjois- ja Etel\xc3\xa4-Amerikasta hankkimille maille perustetuissa maatalousyhdyskunnissa._NEWLINE_Vuonna 1903 Britannia perusti Ison-Britannian Uganda-ohjelman nykyisen Kenian alueelle. Ohjelman tarkoituksena oli tarjota alue juutalaisille. Herzl aluksi hylk\xc3\xa4si ajatuksen, sill\xc3\xa4 h\xc3\xa4n piti Palestiinaa parempana paikkana. Huhtikuussa 1903 Chi\xc8\x99in\xc4\x83ussa tapahtuneen juutalaisvastaisen mielenosoituksen j\xc3\xa4lkeen Herzl esitteli Britannian ohjelman kuudennelle sionistikongressille. Huolimatta kire\xc3\xa4st\xc3\xa4 tilanteesta suunnitelma jakoi mielipiteit\xc3\xa4. Suunnitelman tutkimiseksi perustettiin komitea, joka jatkoi toimintaa vuoteen 1905 saakka._NEWLINE_Vastauksena Britannian ohjelmaan Israel Zangwillin johtama juutalainen territorialistinen organisaatio erosi sionistiliikkeest\xc3\xa4. Se pyrki perustamaan juutalaisalueita eri puolille Yhdysvaltoja, Afrikkaa, Aasiaa ja Australia, mutta se ei onnistunut kovin hyvin. Organisaatio lakkautettiin vuonna 1925._NEWLINE_Natsien vaikutusvallan kasvaessa ja juutalaisiin kohdistuneen uhan vallitessa Isaak Steinberg perusti Yhdysvalloissa Freeland Leaguen vuonna 1935. Organisaatio pyrki, ep\xc3\xa4onnistuneesti, ajamaan juutalaisten autonomiaa hankkimalla laajoja maa-alueita Ecuadorista, Australiasta ja Surinamesta. Yksi kuuluisimmista suunnitelmista oli Kimberley plan, jonka tavoitteena oli asuttaa 75\xc2\xa0000 Euroopasta paennutta juutalaista Kimberley]n alueelle l\xc3\xa4ntiseen Australiaan. Israelin valtion perustamisen j\xc3\xa4lkeen vuonna 1948 Steinberg kritisoi sionistihallituksen politiikkaa, ja jatkoi pyrkimyksi\xc3\xa4\xc3\xa4n luoda ei-nationalistisia juutalaisalueita eri puolille maailmaa. Steinbergin kuoltua vuonna 1957 Freeland Leaguen toimintaa johti Mordkhe Schaechter, joka v\xc3\xa4hitellen siirsi yhdistyksen toiminnan painopisteen juutalaiskulttuuria tukevaan toimintaan.'